Review แบบฟอร์ม ภงด. 90/91 ประจำปีภาษี 2559
เมื่อถึงเวลาทุกต้นปี ผู้เสียภาษีอย่างเราๆ มีหน้าที่เรื่องภาษีที่สำคัญมากๆ อย่างหนึ่งครับ นั่นคือ การยื่นภาษีประจำปี
17 ม.ค. 2560

โดย...ยุทธนา ศรีสวัสดิ์
เมื่อถึงเวลาทุกต้นปี ผู้เสียภาษีอย่างเราๆ มีหน้าที่เรื่องภาษีที่สำคัญมากๆ อย่างหนึ่งครับ นั่นคือ การยื่นภาษีประจำปี 
ตอนนี้กรมสรรพากรออกแบบฟอร์มภาษีประจำปีภาษี 2559 ที่ใช้สำหรับยื่นช่วงต้นปีนี้ออกมาเรียบร้อยแล้วนะครับ รู้สึกเลยว่าแบบฟอร์มมีความซับซ้อนขึ้นมาก แต่ก็เปลี่ยนแปลงไปในทางที่ดีขึ้นมากๆ เช่นกัน เลยขออนุญาตวิเคราะห์ทีละส่วนดังนี้
1.ค่าลดหย่อนแทบทั้งหมดถูกย้ายไปอยู่ในเอกสารใหม่อีกใบนึงแล้ว-ถ้าใครเคยคุ้นชินกับการกรอกฟอร์มทั้งหมดในใบเดียวก็ขอให้ลืมไปได้เลย เพราะรอบนี้มีแบบฟอร์มใบแนบแยกต่างหากสำหรับค่าลดหย่อนโดยเฉพาะแล้ว แน่นอนว่าข้อเสียคือการกรอกจะมีความซับซ้อนขึ้นเพราะต้องรวมยอดจากแผ่นนึงกลับมากรอกอีกแผ่นนึง แต่ก็แลกมาด้วยข้อดีมหาศาลคือ แบบฟอร์มภาษีหลักจะไม่ถูกแก้ไขบ่อยๆ เพราะไม่ต้องเปลี่ยนแปลงตามค่าลดหย่อนใหม่ๆ ที่เกิดขึ้นทุกปี คราวนี้ถ้าจะมีค่าลดหย่อนอะไรใหม่ๆ เปลี่ยนแปลงก็ไว้มาใส่ในนี้เอา
2.ช่องใหม่ที่ไม่ควรมองข้าม “เงินได้พึงประเมินที่ได้ใช้สิทธิเลือกเสียภาษีโดยไม่ต้องนำมารวมคำนวณภาษีกับเงินได้อื่น”-ช่องนี้เป็นช่องรักษาสิทธิที่ผมใช้เวลาอธิบายอยู่นานเพื่อให้หลายคนเข้าใจ เพราะเป็นช่องที่ใช้สำหรับคำนวณเพิ่มสิทธิในการซื้อ LTF/RMF และประกันชีวิตแบบบำนาญ สำหรับกรณีที่เราไม่ต้องการนำรายได้ที่ต้องเสียภาษีมารวมคำนวณใน ภ.ง.ด.ด้วย เช่น ดอกเบี้ย เงินปันผลจากหุ้น/กองทุนรวม เงินจากการขายอสังหาริมทรัพย์ เป็นต้น
3.ค่าลดหย่อนใหม่ๆ มาครบ-ในใบแนบรอบนี้จัดว่ามาเต็มจริงๆ จัดว่าเป็น Check List ซีรี่ส์ค่าลดหย่อนกระตุ้นการบริโภคครบไล่ตั้งแต่กินเที่ยวสงกรานต์ ท่องเที่ยว โอท็อป ช็อปช่วยชาติ ถ้าใครคุ้นๆ ว่ามีสิทธิก็อย่าลืมเก็บใบกำกับภาษีไว้ใช้สิทธิให้ครบถ้วนนะครับ
4.ภาษีการให้ (Gift Tax) มาอยู่ในฟอร์มแล้ว-จริงๆ อันนี้สงสัยส่วนตัวมาตั้งแต่ตอนต้นปีแล้วว่าภาษีการรับการให้จะให้กรอกแบบไหน เพราะตามกฎหมายจะต้องยื่นทุกปี แล้วก็ได้เห็นช่องกรอกใหม่นี้เพิ่มขึ้นมาสำหรับการให้ส่วนที่เกิน 10-20 ล้านบาท ถ้าใครไม่มีก็ผ่านช่องนี้ไปได้เลย
5.พร้อมเพย์กลายเป็นช่องทางสำหรับรับเงินคืนภาษีเรียบร้อยแล้ว- สังเกตเห็นว่าจากเดิมที่เคยรับเช็คเงินคืนภาษีทางไปรษณีย์ได้ รวมถึง ออปชั่น ขอรับเช็คเงินคืนภาษีแบบ EMS (เสียเงินเพิ่ม 32 บาท) ก็หายไปแล้วด้วย ดังนั้น ถ้าอยากได้เช็คเงินคืนภาษีแบบ EMS เหมือนคราวก่อน สำหรับปีนี้น่าจะหมดสิทธิแน่นอนแล้ว ส่วนคนที่จะได้เงินคืนภาษีแต่ยังไม่มีพร้อมเพย์เดี๋ยวปีนี้มาลุ้นกันครับว่าทางกรมสรรพากรจะมีช่องทางใดให้รับเงินคืนได้อีกบ้างไหม




สรุป เป็นแบบฟอร์มที่ผู้เสียภาษีน่าจะต้องใช้เวลาศึกษากันอีกสักพัก แต่เชื่อว่าไม่เกินความตั้งใจที่อยากจะทำให้ถูกต้องอย่างแน่นอน แต่ขออนุญาตตั้งข้อสังเกตว่าในวันที่เขียนรีวิวนี้ (9 ม.ค. 2560) ก็ยังไม่พบคำชี้แจงวิธีการกรอกแต่อย่างใด แต่คาดว่ากรมสรรพากรคงจะออกคำชี้แจงวิธีการกรอกมาให้เร็วๆ นี้อย่างแน่นอน ไม่งั้นไม่มีทางกรอกกันถูกแน่นอน 555
แต่ถ้าใครที่รู้สึกไม่มั่นใจว่าตัวเองจะกรอกฟอร์มแบบใหม่นี้ถูกไหม แนะนำให้ไปที่เว็บไซต์ www.itax.in.th แล้วเลือก “คำนวณภาษี” ระบบจะเตรียมแบบฟอร์มภาษีประจำปีภาษี 2559 ให้โดยการเปลี่ยนข้อกฎหมายที่ซับซ้อนให้กลายเป็นคำถามง่ายๆ ที่ทุกคนตอบได้ และเมื่อตอบเสร็จระบบก็จะเตรียมแบบฟอร์มภาษีที่จำเป็นให้ทั้งหมด แค่เซ็นชื่อก็สามารถนำไปใช้ยื่นได้ทันที และที่สำคัญคือฟรีด้วยครับ